## Pravilnik o naknadi za obavljanje malog ribolova

### NN 89/1996 (23.10.1996.), Pravilnik o naknadi za obavljanje malog ribolova

# VLADA REPUBLIKE HRVATSKE

Na temelju članka 21c. stavka 3. Zakona o morskom ribarstvu ("Narodne
novine", br. 74/94 i 57/96) ministar poljoprivrede i šumarstva donosi

## **PRAVILNIK**

### **O NAKNADI ZA OBAVLJANJE MALOG RIBOLOVA**

Članak 1.

Ovim Pravilnikom propisuje se:

- visina novčanog iznosa koji građani plaćaju za obavljanje maloga ribolova;

- način plaćanja naknade za obavljanje maloga ribolova;

- obrazac potvrde o plaćenoj naknadi za obavljanje maloga ribolova.

Članak 2.

Visina naknade za obavljanje maloga ribolova koju plaćaju građani za
tekuću kalendarsku godinu (u tekstu koji slijedi: naknada) određuje se
u iznosu od:

- 800,00 kuna za građane od 15 do 65 godina života;

- 400,00 kuna za građane koji su navršili 65 godina života ili koji
u tekućoj kalendarskoj godini za koju se plaća naknada navršavaju 65 godina
života;

Članak 3.

Naknada se plaća uplatnicom u korist Državnog proračuna Republike Hrvatske.

Članak 4.

Nakon predočenja valjane uplatnice građaninu se izdaje Potvrda o plaćenoj
naknadi za obavljanje maloga ribolova za tekuću kalendarsku godinu (u tekstu
koji slijedi: potvrda).

Potvrdu izdaje tijelo državne uprave koje je građaninu izdalo odobrenje
za obavljanje maloga ribolova.

Članak 5.

O izdanim potvrdama vodi se središnja evidencija u Ministarstvu poljoprivrede
i šumarstva.

Organ koji izdaje potvrdu, upisuje na obrazac potvrde sve navedene podatke
i nakon toga jednu polovicu obrasca potvrde daje ovlašteniku potvrde, a
drugu polovicu obrasca potvrde dostavlja Ministarstvu poljoprivrede i šumarstva.

Članak 6.

Potvrda je pravokutnog oblika, dimenzije 17x12 s okomitom perforacijom
u sredini i tiskana je sa zaštitom od krivotvorenja.

Članak 7.

S obzirom na novčane iznose na koje glase potvrde tiskaju se dvije potvrde
i to:

- potvrda na novčani iznos od 800,00 kuna za građane od 15 do 65 godina
života, koja se tiska u svijetlo - plavoj boji;

- potvrda na novčani iznos od 400,00 kuna za građane koji su navršili
65 godina života ili koji u tekućoj godini za koju se izdaje potvrda navršavaju
65 godina života, koja se tiska u sivoj boji;

Članak 8.

Na prednjoj strani potvrde na iznos od 800,00 kuna s obje strane perforacije
od vrha prema dnu je tekst slijedećeg sadržaja:

- grb Republike Hrvatske,

- naziv ministarstva koje izdaje potvrdu,

- naziv potvrde, tekuća godina za koju se izdaje potvrda i novačni iznos
od 800,00 kuna na koji se izdaje potvrda,

- serijski broj potvrde,

- naznaka da potvrda vrijedi za osobe od 15 do 65 godina života.

Na prednjoj strani potvrde na iznos od 400,00 kuna s obje strane perforacije
od vrha prema dnu je tekst slijedećeg sadržaja:

- grb Republike Hrvatske,

- naziv ministarstva koje izdaje potvrdu,

- naziv potvrde, tekuća godina za koju se izdaje potvrda i novčani iznos
od 400,00 kuna na koji se izdaje potvrda,

- serijski broj potvrde,

- naznaka da potvrda vrijedi za osobe sa navršenih 65 godina života
ili koje u tekućoj godini za koju se izdaje potvrda navršavaju 65 godina
života.

Na poleđini kod obje vrste naprijed navedenih potvrda, s obje strane
perforacije, od vrha prema dnu su petiri vodoravne crte i pravokutnik u
koji se upisuju slijedeći podaci:

- ime i prezime ovlaštenika potvrde,

- adresa prebivališta ovlaštenika potvrde,

- JMBG ovlaštenika potvrde,

- mjesto i nadnevak izdavanja potvrde,

- tko je izdao potvrdu.

Članak 9.

Na prednjoj desnoj strani perforacije kod svih vrsta potvrda je:

- crvena crta koja ide dijagonalno od donjeg lijevog kuta do gornjeg
desnog kuta,

- tekst kojim je utvrđena obveza da se taj dio potvrde zbog evidencije
ispunjen dostavlja Ministarstva poljoprivrede i šumarstva.

Članak 10.

Obrasci potvrda iz članka 7., članka 8., i članka 9. ovoga Pravilnika
s odgovarajućim sadržajem tiskani su uz ovaj Pravilnik i čine njegov sastavni
dio.

Članak 11.

Visina naknade koju će plaćati građani ovlaštenici dozvole za mali ribolov
za obavljanje ribolova u preostalom dijelu tekuće 1996. godine određuju
se u iznosu od:

- 80,00 kuna za građane od 15 do 65 godina života,

- 40,00 kuna za građane koji su navršili 65 godina života ili koji u
preostalom dijelu tekuće 1996. godine navršavaju 65 godina života.

Članak 12.

Sukladno odredbama članka 8., članka 9., članka 10., i članka 11. ovoga
Pravilnika za preostali dio tekuće 1996. godine tiskat će se posebne potvrde
s umanjenim novčanim iznosima navedenim u članku 11. ovoga pravilnika i
to:

1. potvrda na novčani iznos od 80,00 kuna za građane od 15 do 65 godina
života, tiskat će se u žutoj boji,

2. potvrda na novčani iznos od 40,00 kuna za građane koji su navršili
65 godina života ili koji u preostalom dijelu tekuće 1996. godine navršavaju
65 godina života, tiskat će se u svijetlo-smeđoj boji.

Članak 13.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-02/96-01/162

Urbroj: 525-01-96-1

Zagreb, 15. listopada 1996.

Ministar
poljoprivrede i šumarstva
**Matej Janković**, v. r.

![](dodatni/365417.gif)

![](dodatni/365418.gif)

Pravilnik, NN 89/1996-1575